২০দলীয় জোটের টানা অবরোধের ১৯তম দিনে সারা দেশে গ্রেপ্তার, মামলা, হামলা ও বিক্ষিপ্ত মিছিল-সমাবেশ অব্যাহত ছিল। তবে অন্যদিনের মতো গাড়ি ভাঙচুর, অগ্নিসংযোগের ঘটনা তেমন ঘটেনি। পুলিশ বিভিন্ন জেলা থেকে ২০দলীয় জোটের প্রায় চার শ’ নেতাকর্মীকে গ্রেপ্তার করেছে বলে জোটের পক্ষ থেকে দাবি করা হয়। এদিকে টানা অবরোধ চলমান অবস্থায় আজ সকাল থেকে আবার ৩৬ ঘণ্টার হরতালের ডাক দিয়েছে ২০দলীয় জোট। বিকালে অবরোধকারীরা সদরঘাটে একটি লঞ্চে আগুন দেয়। তবে শুক্রবার রাতে ডেমরায় একটি বাসে পেট্রলবোমা হামলার পর গতকাল রাজধানীতে গণপরিবহনের সংখ্যা কমে যায়। প্রায় সারাদিনই নগরীর রাস্তাঘাট ছিল ফাঁকা। সন্ধ্যায় কোতোয়ালি থানাধীন সদরঘাটের তিন নম্বর জেটিতে নোঙর করে রাখা টিপু সুলতান-৬ নামে একটি লঞ্চের সামনের দিকে আগুন দেয় দুর্বৃত্তরা। ফায়ার সার্ভিসের ২টি ইউনিট ঘটনাস্থলে গিয়ে আগুন নিয়ন্ত্রণে আনে। তবে কেউ হতাহত হয়নি।